เฮี้ยบปลดโสฬสไล่ฟ้องแพ่ง
ปลด “โสฬส” พ้นเอสเอ็มอีแบงก์ บอร์ดตามล้างฟ้องเอาผิดทางแพ่ง
15 ส.ค. 2555

ปลด “โสฬส” พ้นเอสเอ็มอีแบงก์ บอร์ดตามล้างฟ้องเอาผิดทางแพ่ง
นายนริศ ชัยสูตร อธิบดีกรมธนารักษ์ ในฐานะประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า ที่ประชุมคณะกรรมการธนาคารเมื่อวันที่ 14 ส.ค.ที่ผ่านมา มีมติเป็นเอกฉันท์ให้เลิกจ้างนายโสฬส สาครวิศว กรรมการผู้จัดการเอสเอ็มอีแบงก์ เนื่องจากผลสอบข้อเท็จจริงพบว่า มีการปล่อยสินเชื่อชะลอเลิกจ้างเกินกว่าที่รับการอนุมัติ มีการฝ่าฝืนข้อบังคับธนาคาร และออกคำสั่งแก้ไขสาระสำคัญ จนทำให้ธนาคารเสียหายจากดอกเบี้ยที่ควรจะได้รับ 311 ล้านบาท
“การเลิกจ้างนายโสฬสจะมีผลทันที โดยไม่ต้องบอกกล่าวล่วงหน้า และไม่ต้องจ่ายเงินชดเชย ส่วนความเสียหายที่เกิดขึ้นมีความเกี่ยวข้องกับคณะกรรมการธนาคารที่ผ่านมาหรือไม่ ไม่ใช่หน้าที่ของคณะกรรมการชุดนี้” นายนริศ กล่าว
นายนริศ กล่าวอีกว่า หลังจากนี้จะมีการตรวจสอบความเสียหายทั้งหมด เพื่อดำเนินการเอาผิดทางแพ่งกับนายโสฬส เพื่อให้ชดเชยค่าเสียหายที่เกิดขึ้นกับธนาคาร ส่วนการเอาผิดทางอาญานั้น ต้องดูว่ามีการทุจริตหรือไม่
นายนริศ กล่าวว่า คณะกรรมการธนาคารได้ตั้งนายพงษ์ศักดิ์ ชาเจียมเจน รองกรรมการผู้จัดการ เป็นรักษาการผู้จัดการเอสเอ็มอีแบงก์ ส่วนการสรรหากรรมการผู้จัดการใหม่จะยังไม่มีการดำเนินการขณะนี้
นายพิชัย ชุณหวชิร ประธานกรรมการบริหารและกรรมการสอบข้อเท็จจริง กล่าวว่า นายโสฬสปล่อยสินเชื่อชะลอเลิกจ้างเกินจากที่กำหนดไว้ให้ปล่อย 7,000 ล้านบาท แต่ปล่อยไปถึง 2.2 หมื่นล้านบาท มีการมาเซ็นสัญญา 1.9 หมื่นล้านบาท และมีการเบิกเงินกู้ไปแล้ว 1.4 หมื่นล้านบาท ทำให้ธนาคารเสียหาย 311 ล้านบาท ไม่รวมกับความเสียหายจากหนี้ที่ไม่ก่อให้เกิดรายได้ หรือเอ็นพีแอล ที่เกิดขึ้นตามมาอีกจำนวนมาก
“เราตรวจสอบพบว่าการปล่อยสินเชื่อชะลอเลิกจ้างบางรายกู้ไปแค่ 2 เดือน ก็เป็นเอ็นพีแอล บางรายกู้ไปซื้อที่ดิน ทำให้แนวโน้มเอ็นพีแอลของธนาคารเพิ่มมากขึ้น ถามผมว่ามีการทุจริตหรือไม่ ผมไม่อยากตอบ แต่บอกได้ว่ามีความเสียหายเกิดขึ้น” นายพิชัย กล่าว
นายพิชัย กล่าวว่า หลังจากนี้คณะกรรมการสอบข้อเท็จจริงจะตรวจสอบเรื่องการตบแต่งบัญชี การบันทึกลูกหนี้เอ็นพีแอลต่ำกว่าเป็นจริง และเรื่องการปรับโครงสร้างหนี้เอ็นพีแอลไม่ถูกต้อง จากการปล่อยสินเชื่อชะลอเลิกจ้าง โดยต้นปีธนาคารมีเอ็นพีแอลอยู่ที่ 1.51.6 หมื่นล้านบาท คาดว่าจะมีแนวโน้มเพิ่มขึ้น